Πολίτικο νερομπούρεκο
Πολίτικο νερομπούρεκο, μία πολύ ιδιαίτερη τυρόπιτα.
180 γρ. βούτυρο αγελάδας, λιωμένο, για τα φύλλα και το ταψί, 1 κουτ. σούπας ελαιόλαδο, για το βράσιμο, 450 γρ. αλεύρι για όλες τις χρήσεις + επιπλέον για το αλεύρωμα, 1 κουτ. γλυκού αλάτι, 3 αυγά, 95 ml νερό, 300 γρ. φέτα, θρυμματισμένη, 1/2 μάτσο μαϊντανός, ψιλοκομμένος, φρεσκοτριμμένο πιπέρι
Για τη γέμιση του νερομπούρεκου, ανακατεύουμε όλα τα υλικά σε μπολ και τα αφήνουμε στην άκρη.Για τη ζύμη του νερομπούρεκου, σε βαθύ μπολ ανακατεύουμε με το σύρμα τα αυγά με το αλάτι και το νερό μέχρι να αναμειχθούν. Ρίχνουμε το αλεύρι σταδιακά και ζυμώνουμε μέχρι να σχηματιστεί μια λεία και εύπλαστη ζύμη. Μπορεί να μην το χρειαστούμε όλο. Χωρίζουμε τη ζύμη σε 8 ίσα μέρη και τα πλάθουμε σε μπαλάκια.Τα καλύπτουμε χαλαρά με μια πετσέτα και τα αφήνουμε στην άκρη για 30 λεπτά, να ξεκουραστούν.Παράλληλα, βουτυρώνουμε το ταψί και ετοιμάζουμε τα σκεύη μας.Στην κουζίνα μας βάζουμε μια βαθιά κατσαρόλα με άφθονο αλατισμένο νερό με 1 κουτ. σούπας ελαιόλαδο που κοχλάζει.Δίπλα της βάζουμε μια κατσαρόλα με άφθονο παγωμένο νερό και κοντά της απλώνουμε μια μεγάλη πετσέτα κουζίνας.Σε αλευρωμένη επιφάνεια ανοίγουμε το πρώτο φύλλο με διάμετρο περίπου 40 εκ. και πάχος 3-4 χλστ. και το απλώνουμε στο ταψί, χωρίς να το βράσουμε. Επίσης είναι το μόνο φύλλο που δεν θα βουτυρώσουμε. Ανοίγουμε το δεύτερο φύλλο και στερεώνοντάς το στον πλάστη το βάζουμε στην κατσαρόλα με το καυτό νερό. Το αφήνουμε 1/2 λεπτό μέχρι να βράσει και με 2 σπάτουλες το βγάζουμε και το βάζουμε αμέσως στην κατσαρόλα με το παγωμένο νερό. Το αφήνουμε για άλλο 1/2 λεπτό και το βγάζουμε.Το απλώνουμε στην καθαρή πετσέτα και το αφήνουμε να στεγνώσει από τα πολλά νερά. Έπειτα το παίρνουμε προσεκτικά και το απλώνουμε πάνω στο πρώτο φύλλο, ελαφρώς τσαλακωμένο.Το ραντίζουμε σε όλη την επιφάνεια με λίγο από το λιωμένο βούτυρο.  Επαναλαμβάνουμε τη διαδικασία μέχρι να απλώσουμε στη βάση και το τέταρτο φύλλο. Επειδή το κρύο νερό θα αρχίσει να ζεσταίνεται, ανανεώνουμε συχνά με παγωμένο νερό. Απλώνουμε τη γέμιση του  νερομπούρεκου ομοιόμορφα και καλύπτουμε με τα υπόλοιπα 4 φύλλα, που ετοιμάζουμε με τον ίδιο τρόπο.Περιχύνουμε την επιφάνεια με το υπόλοιπο βούτυρο και αφήνουμε στην άκρη την πίτα για 10 λεπτά, να απορροφήσει ελαφρώς το βούτυρο και τα υγρά της γέμισης. Ψήνουμε το ωερομπούρεκο χωρίς να το χαράξουμε σε προθερμασμένο φούρνο στους 170-180°C για 35-40 λεπτά. Το απολαμβάνουμε χλιαρό.
Αλεύρι (ζύμες),Φέτα